**Informatīvais ziņojums**

**par protokola, ar ko groza Eiropas Padomes Konvenciju par personas aizsardzību attiecībā uz personas datu automātisko apstrādi (ETS Nr. 108) parakstīšanu**

2018. gada 18. maijā Eiropas Padomes Ministru komiteja pieņēma Protokolu (turpmāk - Konvencijas protokols), ar ko groza Eiropas Padomes Konvenciju par personu aizsardzību attiecībā uz personas datu automātisku apstrādi (ETS Nr. 108) (turpmāk - Konvencija). Konvencijas protokolu atvērs parakstīšanai Eiropas Padomes Parlamentārās Asamblejas laikā 2018. gada 10. oktobrī, Strasbūrā.

Eiropas Komisija (turpmāk - Komisija) šī gada 5. jūnijā ir aicinājusi Eiropas Savienības (turpmāk – ES) dalībvalstis pieņemt lēmumu parakstīt Konvencijas protokolu. Vienlaikus Komisija iesniedza priekšlikumu Padomes lēmumam, ar kuru dalībvalstīm atļauj Eiropas Savienības interesēs ratificēt Konvencijas protokolu.

Konvencija ir vienīgais juridiski saistošais daudzpusējais starptautiskais nolīgums ar trešajām valstīm personas datu aizsardzības jomā. Konvencijas mērķis ir aizsargāt tiesības uz privātumu, kas atzītas Eiropas Cilvēktiesību un pamatbrīvību aizsardzības konvencijas 8. pantā. Tiesības uz privāto dzīvi un datu aizsardzību ir arī noteiktas Eiropas Savienības Pamattiesību hartas 7. un 8. pantā un Līguma par Eiropas Savienības darbību 16. pantā.

Šobrīd 51 valsts ir ratificējusi Konvenciju, ieskaitot visas 28 ES dalībvalstis, četras Eiropas Brīvās Tirdzniecības asociācijas (EBTA) valstis, visas Rietumbalkānu valstis, vairākas kaimiņvalstis (piemēram, Armēnija, Gruzija), Krievijas Federācija, Turcija un vairākas valstis, kas nav Eiropas valstis gan Āfrikā (piemēram, Senegālā, Tunisijā), gan Latīņamerikā (Urugvajā). Vairāki pieteikumi (piemēram, Argentīna, Meksika, Maroka) tiek izskatīti, un vairākām valstīm ir novērotāja statuss (piemēram, Japāna, Dienvidkoreja).

Modernizētās konvencijas (proti, Konvencija, kas grozīta ar Konvencijas protokolu) piemērošanas joma būs vienota visām Konvencijas dalībvalstīm, un neparedzēs iespēju izslēgt atsevišķas piemērošanas jomas (piemēram, valsts drošības jomu), kā tas ir ar pašreizējās Konvencijas tekstu. Tādējādi modernizētā Konvencija aptvertu visus datu apstrādes veidus pušu jurisdikcijā gan valsts, gan privātajā sektorā.

Modernizētā Konvencija ievērojami palielina sniegto datu aizsardzības līmeni, tai skaitā precizēs likumīgas apstrādes principu (attiecībā uz piekrišanas prasībām) un vēl vairāk nostiprinās īpašu datu kategoriju aizsardzību (vienlaikus paplašinot kategorijas, kas ES tiesību aktos atzīti par īpašām personu datu kategorijām). Turklāt modernizētā Konvencija nodrošinās personu papildu aizsardzības pasākumus, apstrādājot viņu personas datus (jo īpaši pienākumu pārbaudīt plānotās datu apstrādes darbības iespējamo ietekmi un īstenot attiecīgus tehniskos un organizatoriskos pasākumus, pienākumu ziņot par nopietniem datu pārkāpumiem) un arī stiprinās viņu tiesības (jo īpaši attiecībā uz pārredzamību un piekļuvi datiem).

Konvencijas protokola teksts tika saskaņots ar Konvencijas dalībvalstu pārstāvjiem kompetentajās Padomes darba grupās, un tas īsteno Padomes sarunu norādes. Tas pilnībā atbilst gan Eiropas Parlamenta un Padomes 2016. gada 27. aprīļa Regulai (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārējā datu aizsardzības regula (GDPR)) (turpmāk – Vispārējā datu aizsardzības regula) un Eiropas Parlamenta un Padomes 2016. gada 27. aprīļa Direktīvai (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (turpmāk - Policijas direktīva). Konvencijas protokols izslēdz iespēju, ka uz ES dalībvalstīm attiecas atšķirīgi vai pat pretrunīgi pienākumi saskaņā ar ES un Eiropas Padomes tiesību aktiem. Stipras konvencijas pieņemšana, kuras pamatā ir tā pati pieeja un principi, kā (jaunajam) ES *acquis*, ir īpaši svarīga ES starptautiskajai stratēģijai datu aizsardzības jomā.

ES dalībvalstīm (kuras patlaban ir Konvencijas dalībvalstis) saskaņā ar Komisijas šī gada 5. jūnijā izsūtīto paziņojumu, ir jāveic visi vajadzīgie pasākumi, lai nodrošinātu Konvencijas protokola grozījumu stāšanos spēkā.

Ņemot vērā, ka modernizētā Konvencija ietvertu lielākoties līdzīgas garantijas, kā to nodrošina Vispārējā datu aizsardzības regula un Policijas direktīva, tās stāšanās spēkā veicinās ES datu aizsardzības standartu popularizēšanu visā pasaulē.

Modernizētā Konvencija arī atvieglos datu plūsmu starp ES un valstīm, kas nav ES dalībvalstis. Vairākām valstīm pievienošanās Konvencijai ir bijusi noderīga gatavojoties Komisijas iespējamam atbilstības novērtējumam. Vispārējā datu aizsardzības regula nostiprina šo aspektu, skaidri norādot, ka pievienošanās Konvencijai ir svarīgs faktors, kas Komisijai jāņem vērā tās atbilstības novērtējumā. Pat bez pietiekamības, augstāks aizsardzības līmenis (jo īpaši attiecībā uz juridisko un ārpustiesas aizsardzības līdzekļu pieejamību, kā arī efektīvu pārraudzību, ko veic uzraudzības iestādes) atvieglotu datu apmaiņu, pamatojoties uz piemērotiem drošības pasākumiem, it īpaši tāpēc, ka šādus aizsardzības pasākumus varētu kļūt vieglāk īstenot pušu tiesiskajās sistēmās.

Ir svarīgi pievienoties Konvencijas protokolam, lai ES dalībvalstis varētu palikt Konvencijas dalībnieces un ievērot tās noteikumus, nepārkāpjot ES tiesību aktus. Tas īpaši attiecas uz noteikumiem par datu brīvu plūsmu starp Konvencijas dalībvalstīm, ņemot vērā, ka modernizētajā Konvencijā (atšķirībā no pašreizējā teksta) ir paredzēts atbrīvojums no šī noteikuma attiecībā uz pusēm, "kurām ir saistoši saskaņoti aizsardzības noteikumi, kurus dala valstis, kas pieder reģionālai starptautiskai organizācijai". Tas nodrošinās ES dalībvalstu atbilstību, neskatoties uz nosacījumiem par starptautiskajiem pārskaitījumiem, kas paredzēti saskaņā ar ES tiesību aktiem datu aizsardzības jomā.

Pašreizējā Konvencija neparedz iespēju starptautiskām organizācijām tai pievienoties. Konvencijas protokols to maina, un tas ir vēl viens svarīgs iemesls, lai Latvija kopā ar citām ES dalībvalstīm pievienotos modernizētajai Konvencijai, tādējādi nākotnē radot iespēju ES pievienoties modernizētajai Konvencijai.

Dalībvalstis tiek aicinātas parakstīt Konvencijas protokolu Strasbūrā parakstīšanas ceremonijā 2018. gada 10. oktobrī pēc Konvencijas protokola atvēršanas parakstīšanai.

Ņemot vērā iepriekš minēto, Tieslietu ministrija uzskata, ka pievienošanās Konvencijas grozījumiem dotu nozīmīgu pienesumu Latvijas normatīvā regulējuma personu datu aizsardzības jomā pilnveidošanai un attīstībai. Tāpēc, lai uzsāktu pievienošanās procesu un parakstītu Konvencijas protokolu, nepieciešams saņemt pilnvarojumu Latvijas Republikas Ārkārtējam un pilnvarotajam vēstniekam Eiropas Padomē parakstīt protokolu, ar ko groza Konvenciju.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Gulbe 67046135

Viktorija.Gulbe@tm.gov.lv